[Nicolaus Episcopus servus servorum Dei, dilectis filiis Priori et conventui Monasterii Cluniacensis, ad Romanam Ecclesiam nullo medio pertinentis, salutem et Apostolicam benedictionem. Onerosa pastoralis officii, summi dispositione Pastoris, qui pro suis ovibus animam posuit, nobis licet immeritis cura commissa sollicitâ nos pulsat instantiâ, ut inter cætera, quæ quasi torrens undique consistunt, quibusve noster animus redditur multiplici varietate distractus, ad provisionem Ecclesiarum, et Monasteriorum vacantium sollicitius intendamus; ne ipsis pastoris præsidio destitutis, ambulantis in circuitu lupi astutia eorum oves rapiat et dispergat, ne manus avida illorum bona diripiat, ne jura præsumptuosus insuper.... Ideóque solliciti reddimur ut illa Pastoribus dirigantur idoneis, et Rectoribus providis gubernentur. Tunc enim puppis salubri processu dirigitur, cum Rectoris industrii gubernatione non caret. Tunc etiam fructibus ager exuberat, cum sibi cultoris non deest præsentia diligentis. Sanè Monasterio Cluniacensi ad Romanam Ecclesiam nullo medio pertinente, per mortem quondam Yvonis ipsius Monasterii Abbatis, solatio destituto pastoris, et ejus corpore Ecclesiasticæ tradito sepulturæ, vocatis qui vocandi fuerunt, vos pulsato prout, moris existit in simul in capitulo convenistis, et præsentibus omnibus, qui debuerunt, voluerunt, et potuerunt commodè interesse, invocata spiritus sancti Gratia, tu, Prior, secundum antiquam ipsius Monasterii, quam vos asseritis, consuetudinem, de voluntate et assensu tui conventus tres ipsius Monasterii Monachos, videlicet Ioannem Priorem claustralem, et duos alios nominasti, qui decem de ipsius Monasterii gremio Monachos fide dignos, et providos, prout ex concessa sibi à vobis potestate potuerunt, secum ad eligendum Abbatem in eodem Monasterio assumpserunt. Præfati vero Prior Claustralis et Monachi facultate sibi à vobis providendi dicto Monasterio de Abbate tradita, et à vobis recepta, præstito juramento quod de persona idonea per Electionem Canonicam eidem Monasterio providerent, secedentes in partem, tractatu super hoc habito diligenti, Deum habentes præ oculis, in dilectum filium Guillelmum Abbatem Monasterii Cluniacensis, tunc Priorem Prioratus de Condemina Gebennensis Diœcesis vota sua unanimiter et concorditer direxerunt. Ipsis autem ad Capitulum redeuntibus supradictum, nominatus Prior Claustralis vice sua, et hujusmodi collegarum seu Consociorum suorum, ac etiam de mandato vestro, tui Prioris, et singulorum de vobis, eumdem Guillelmum in vestrum et ipsius Monasterii Abbatem elegit. Nos igitur attendentes tantam eligentium concordiam, et laudabile testimonium famæ ipsius, claraque suæ probatæ conversationis, et vitæ merita, quibus redditur insignitus, ac supplentes omnem defectum in prædictis, et etiam si quis in dictæ electionis suæ processu extitit, Electionem ipsam de fratrum nostrorum Concilio duximus confirmandam; ipsumque præfecimus ipsi Monasterio in Abbatem, Benedictionis munus postmodum sibi nostris manibus impendentes, firma concepta fiducia quod dirigenre Domino actus suos præfatum Monasterium per suæ circumspectionis industriam in spiritualibus et temporalibus prosperè dirigetur, et salubria dante Domino suscipiet incrementa. Quocirca universitati vestræ per Apostolica scripta mandamus, quatenus eidem Abbati tanquam Patri et Pastori animarum vestrarum humiliter intendentes, exhibeatis ei obedientiam et Reverentiam debitam et devotam, ejusque salubria monita et mandata suscipiatis devotè, ac efficaciter adimplere curetis. Alioquin sententiam, quam idem propter hoc ritè tulerit in Rebelles, ratam habebimus, et faciemus auctore Domino usque ad satisfactionem condignam inviolabiliter observari. Datum Romæ, apud sanctam Mariam Majorem V. Kalendas Februarii, Pontificatus nostri anno II.]